Burjassot acull la presentació del llibre “La Torre negra.Cròniques perdudes”, del poeta Alfons Navarret
2025-07-24

Dins del Mes del Llibre 2016, organitzat des de l’Equip de Biblioteques de l’Institut Municipal de Cultura i Joventut, enguany, la programació enfocada per a públic adult posa el seu especial punt d’atenció en la poesia. Si el 14 d’abril, es va presentar “La gioia della estrada (poesie scelte)”, una antologia de seixanta poemes de Vicent Andrés Estellés traduïts a l’italià, el divendres 15 d’abril, tindrà lloc la presentació de “La Torre negra. Cròniques perdudes”, una obra del poeta Alfons Navarret i Xapa.

La presentació del llibre tindrà lloc a les 18 h, en la Sala d’Audiovisuals de la Casa de Cultura i serà a càrrec del propi autor, Alfons Navarret, el qual comptarà amb la companyia de Jordi Sebastià, eurodiputat i exalcalde de Burjassot i de la regidora de l’Ajuntament de Burjassot, Maria Viu, i vicepresidenta de l’IMCJB. L’entrada serà lliure i gratuïta.

Alfons Navarret va nàixer en Alfara de l’Horta en 1974 encara que, des de fa més d’una dècada, resideix a Burjassot. És llicenciat en Dret i Filologia Catalana i treballa a València, com a professor de Secundària. Dirigeix un programa a Burjassot Ràdio, Mar de Muses, que des de 2007, realitza setmanalment i que està dedicat eminentment a la literatura, amb especial atenció a la poesia. Va ser president de l’Associació de Joves Escriptors en Llengua Catalana del País Valencià, entre 1996 i 1998. Entre altres iniciatives dedicades a la poesia, va ser el coordinador i impulsor de l’antologia poètica “Tibar l’arc”, editada per Tria Llibres, que arreplega l’obra de més d’una vintena de poetes valencians nascuts a partir de 1970.

“La Torre Negra” aborda un dels possibles orígens toponímics de Burjassot, poble d’adopció del poeta, el qual utilitza algunes referències temporals molt concretes per a fer escometre un descens a l’universal abisme de conceptes tan amplis com la vida, la mort, l’amor, la passió o la poesia.